遣舟迎子遹因寄古風十四韵
作者：陸游
朝代：宋

paragraphs: 今日拆汝書，一讀眼爲明。
知汝即日歸，明當遣舟迎。
想汝片帆東，翩若飛鴻征。
薄暮過梅市，咿謳雙櫓聲。
到家亦尚早，城樓初發更。
草草一尊酒，爲汝手自傾。
夜分不能寐，頓忘衰病嬰。
豈惟病良已，白頭黑絲生。
暫別亦不惡，益重父子情。
自今日相守，北窗同短檠。
六經焰久伏，百氏方縱橫。
世俗擯孤學，未易口舌爭。
此責在學者，草萊勿自輕。
汝壯父未死，相勉在力行。